لمعبد لكاپيطولي (وليلي)

لمعبد لكاپيطولي ؤلا لكاپيطول معلمة تاريخية كاينة ف مدينة وليلي، جهة فاس مكناس. لمعبد كيرجع التأسيس اللخراني ديالو للبدية ديال فترة حكم لإمبراطور الروماني ماكرينوس ف 217 ميلادية، مي على حساب لأركيولوجي لفرانساوي ريموند توڤنو، يقدر يكون تّبنى فوق كاپيطول أخور قدم منو، لي كان تّدار ف لقرن اللول، بعدما ولّات وليلي تابعة للرومان.

لمبنى جا ف الجنوب ديال لباسيليكا، و تدار ب تصميم معماري كيتسمى "طيتراستيل" tetrastyle (پورتيك ؤلا رواق ب ربعة د لعمايد ف الدخلة) لي كيرجع لأصل ديالو ل لحضارة لإتروكسية و لحضارة ليونانية.C.M. Hogan, 2007 و لمعبد كان مخصص ل التلاتي د لأرباب د الرومان، جوپيتر، يونو، و مينيرڤا.B. Rogerson, 2000 على حساب روجرسون، كان واحد لمجلس كيتلاقى ف لتحت ديال لكاپيطول باش يدير إعلان د لحرب، و من بعد كيعاود يتّجمع ف نفس لموضع ب لغنيمة ديال ديك لحرب.

لخدمة على لمعاودة د تشييد لكاپيطول بدات من لعهد ديال لإمبراطور كاراكالا، بحال بزاف لمباني الرسميين لخرين. هاد لمعبد لي كان مهدم فاش لقاوه و بحتو فيه لأركيولوجيين، تدار ليه ترميم ف عام 1962.

الرومان بناو بزاف د لمعابد ب نفس السمية ف مواقع خرين ف لإمبراطورية الرومانية.

 وصف 
هاد لمعبد، لي كان ف لغالب غني ب لمحتويات التمينة، و بحال لبقية د لمدينة، تعرض ل النهب بشكل كامل من عند لبقشاشا على لكنوز و على لماطيرييل د لبني، ف لقرون لي تلاو لهجرة د السكان من وليلي، و مابقاو منو غير الساس ديالو و لعمايد ديال الدخلة. كيتݣال بلي كانو فيه صفوفا د لعمايد زوينين و متقونين ف الصنعة، و بلي كان مزوق ب الرخام. قدّامو كان لموضع ديال دبيح لقرابين لي باقين لأتار ديالو باينين.

ف الجناب ديالو، كانو رواقات كيدّيو ل صالات مختالفين، لبعض منهوم واقيلا كانو كيتخدمو ف التجمعات ديال لفرايليا (رجال الدين)، و لبعض لاخور كان مخصص ل لعبادة ديال أرباب د الرومان بحال ڤينوس، ؤلا أرباب خرين لي كانو معبودين من بزاف د الشعوب ف منطقة لبحر الشامي بحال إزيس لمصرية، لي كانت عندها شعبية كبيرة ف وليلي، ولاكين ماكانش مقبول باش يتدارو الطقوس ديالها ف لمعبد براسو. ف الجيهة ديال لباسيليكا (لمحكامة) كانو حمامات و طواليطات عمومية. لبيوتا لخرين مامعروفش لاش كانو مخدمين، ولاكين يمكن كانو مستعملين ل أغراض إدارية.

لكاپيطول كانو عندو 4 د الدخلات، وحدة رئيسية متاصلة معا لفوروم (الساحة لعمومية)، و جوج دخلات من الجناب متاصلين ب الشوارع. الدخلة الرابعة كانت كاتجيب نيشان من لباسيليكا براسها، و كانت مخصصة ل لأعيان باش مايتخلطوش معا لعامة د الناس.

مابين لكاپيطول و لحمامات، كاين واحد لمعبد صغير لي كيبان بلي كان مديور على ود لعبادة ديال لأرباب د لبيوتا و الطرقان ()، لي لعبادة ديالهوم كان طقس عائلي مهم عند السكان د لإمبراطورية، سيرتو ف روما. لموضع ديال هاد لمعبد الصغير تدار باش مايحبسش الطريق، و ف نفس لوقت كان جزء من لحياة ليومية د السكان لي كانو كيدوزو عليه كلا نهار.

 مصادر 

 شوف تا 

 قوس النصر (وليلي)
 الضريح الليبي لبونيقي ف دوݣا
 مدغاسن
 معمار روماني

 مزاود 
 C. Michael Hogan, Volubilis, The Megalithic Portal (وليلي، لبوابة الميݣاليطية), ed. Andy Burnham (2007)
 Barnaby Rogerson (2000) Marrakesh, Fez and Rabat, New Holland Publishers, الصفحات 290

تصنيف:وليلي
تصنيف:معلمة ف جهة فاس مكناس
تصنيف:مقالات فيها مصدر و 3000 بايت